Document ID: 32009L0137

KOMISIJAS DIREKTĪVA 2009/137/EK
(2009. gada 10. novembris),
ar ko groza Eiropas Parlamenta un Padomes Direktīvu 2004/22/EK par mērinstrumentiem attiecībā uz maksimālajām pieļaujamajām kļūdām, ciktāl tas attiecas uz īpašajiem mērinstrumentu pielikumiem MI-001 līdz MI-005
(Dokuments attiecas uz EEZ)
EIROPAS KOPIENU KOMISIJA,
ņemot vērā Eiropas Kopienas dibināšanas līgumu,
ņemot vērā Eiropas Parlamenta un Padomes 2004. gada 31. marta Direktīvu 2004/22/EK par mērinstrumentiem (1) un jo īpaši tās 16. panta 2. punktu,
tā kā:
(1)
Ar Direktīvu 2004/22/EK saskaņo prasības tādu mērinstrumentu laišanai tirgū un/vai nodošanai ekspluatācijā, kuru mērfunkcija ir noteikta īpašajos mērinstrumentu pielikumos MI-001 līdz MI-010. Mērinstrumentiem jāatbilst I pielikumā un attiecīgajā īpašajā mērinstrumentu pielikumā noteiktajām pamatprasībām.
(2)
Direktīvas 2004/22/EK īpašajos mērinstrumentu pielikumos ir ietvertas prasības, kas pielāgotas dažādiem mērinstrumentu veidiem. Šajās prasībās ir ietverti konkrēti noteikumi par pieļaujamajām kļūdām, lai nodrošinātu mērinstrumenta precizitāti un mērīšanas veiktspēju un lai garantētu, ka nominālajos darbības apstākļos, ja nav traucējumu, mērījumu kļūda nedrīkst pārsniegt maksimālās pieļaujamās kļūdas (MPK) vērtību.
(3)
Tā kā ir izstrādātas jaunas specifikācijas attiecībā uz gāzes skaitītājiem un tilpuma korektoriem, pielikuma MI-002 2.1. punkta īpašā prasība varētu traucēt tehnikas attīstību un jauninājumus un radīt šķēršļus gāzes skaitītāju brīvai apritei. Tādēļ tā jāaizstāj ar vispārīgāku mērīšanas veiktspējas prasību.
(4)
Direktīvas 2004/22/EK I pielikuma 7.3. punktā attiecībā uz komunālo pakalpojumu mērinstrumentiem paredzēta vispārēja aizsardzība pret kļūdu pārmērīgu nosvēršanos vienā pusē ārpus ierastā diapazona. Tomēr pieredze liecina, ka vajadzīga arī aizsardzība pret kļūdu pārmērīgu nosvēršanos vienā pusē šo instrumentu ierastā diapazona robežās, lai garantētu, ka mērinstrumentam neizmanto maksimālo pieļaujamo kļūdu (MPK) un labumu sistemātiski negūst viena no darījumā iesaistītajām personām.
(5)
Saskaņā ar 34. punktu Iestāžu nolīgumā par labāku likumdošanas procesu (2) dalībvalstis tiek aicinātas savās un Komisijas interesēs sagatavot tabulas, kas pēc iespējas precīzāk atspoguļotu atbilstību starp šo direktīvu un transponēšanas pasākumiem, un padarīt tās publiski pieejamas.
(6)
Tādēļ atbilstīgi jāgroza Direktīva 2004/22/EK.
(7)
Šajā direktīvā paredzētie pasākumi ir saskaņā ar atzinumu, ko sniegusi Mērinstrumentu komiteja, kas izveidota ar Direktīvas 2004/22/EK 15. panta 1. punktu,
IR PIEŅĒMUSI ŠO DIREKTĪVU.
1. pants
Direktīvas 2004/22/EK īpašos mērinstrumentu pielikumus MI-001 līdz MI-005 groza saskaņā ar šīs direktīvas pielikumu.
2. pants
1. Dalībvalstis ne vēlāk kā 2010. gada 1. decembrī pieņem un publicē normatīvos un administratīvos aktus, kas vajadzīgi, lai izpildītu šīs direktīvas prasības. Dalībvalstis tūlīt dara Komisijai zināmus minēto noteikumu tekstus.
Tās piemēro minētos noteikumus no 2011. gada 1. jūnija.
Kad dalībvalstis pieņem minētos noteikumus, tajos ietver atsauci uz šo direktīvu vai šādu atsauci pievieno to oficiālai publikācijai. Dalībvalstis nosaka, kā izdarāma šāda atsauce.
2. Dalībvalstis dara Komisijai zināmus savu tiesību aktu galvenos noteikumus, kurus tās pieņem jomā, uz kuru attiecas šī direktīva.
3. pants
Šī direktīva stājas spēkā divdesmitajā dienā pēc tās publicēšanas Eiropas Savienības Oficiālajā Vēstnesī.
4. pants
Šī direktīva ir adresēta dalībvalstīm.
Briselē, 2009. gada 10. novembrī

Labels: 7
3
16
1